b'\n_START_ARTICLE_\nJaun\xc5\xb3j\xc5\xb3 konservatori\xc5\xb3 lyga\n_START_SECTION_\nVizija ir Misija\n_START_PARAGRAPH_\nVizija: pirmaujanti ir autoritetinga Lietuvos jaunimo organizacija, turinti darniai veikian\xc4\x8di\xc4\x85 strukt\xc5\xabr\xc4\x85 bei aktyviai dalyvaujanti valstyb\xc4\x97s gyvenime._NEWLINE_Misija: puosel\xc4\x97ti konservatizmo vertybes, ugdyti pilieti\xc5\xa1kus jaunus \xc5\xbemones, visuomen\xc4\x97s lyderius ir prisid\xc4\x97ti prie valstyb\xc4\x97s politikos formavimo.\n_START_SECTION_\nIstorija\n_START_PARAGRAPH_\nOrganizacijos \xc4\xafk\xc5\xabrimo data laikoma 1993 m. kovo 25 d., kai septyni \xe2\x80\x9eJaunimo samb\xc5\xabrio\xe2\x80\x9c nariai \xe2\x80\x9eS\xc4\x85j\xc5\xabd\xc5\xbeio \xc5\xbeiniose\xe2\x80\x9c i\xc5\xa1spausdino T\xc4\x97vyn\xc4\x97s atgimimo s\xc4\x85jungos Jaunimo skyriaus steigiam\xc4\x85j\xc4\x85 deklaracij\xc4\x85._NEWLINE_Po 1993 m. gegu\xc5\xbe\xc4\x97s 1 d. surengtos T\xc4\x97vyn\xc4\x97s s\xc4\x85jungos (Lietuvos Konservatori\xc5\xb3) Steigiamosios konferencijos, gegu\xc5\xbe\xc4\x97s 12 d. \xc4\xafvyko T\xc4\x97vyn\xc4\x97s s\xc4\x85jungos jaunimo lygos (Jaun\xc5\xb3j\xc5\xb3 konservatori\xc5\xb3) steigiamasis susirinkimas, kuriame buvo i\xc5\xa1rinkta valdyba ir  pirmininkas Robertas Narkevi\xc4\x8dius. Netrukus buvo \xc4\xafkurtas pirmasis rajoninis skyrius Anyk\xc5\xa1\xc4\x8diuose. \xc5\xa0iame mieste 1993 m. rugpj\xc5\xab\xc4\x8dio 20\xe2\x80\x9327 d. vyko ir pirmasis renginys \xe2\x80\x93 tarptautinis jaun\xc5\xb3j\xc5\xb3 konservatori\xc5\xb3 forumas. Jame dalyvavo sve\xc4\x8diai i\xc5\xa1 Latvijos, Jungtin\xc4\x97s Karalyst\xc4\x97s ir JAV. Forumo metu i\xc5\xa1rinktas \xe2\x80\x9e\xc5\xa1e\xc5\xa1\xc4\x97linis Prezidentas\xe2\x80\x9c (juo tapo Ram\xc5\xabnas Bau\xc5\xbeinskas), suformuota \xe2\x80\x9e\xc5\xa1e\xc5\xa1\xc4\x97lin\xc4\x97 Vyriausyb\xc4\x97\xe2\x80\x9c._NEWLINE_Formalus organizacijos k\xc5\xabrimas buvo baigtas Vilniuje, 1993 m. gruod\xc5\xbeio 8\xe2\x80\x9310 d., surengus I-\xc4\x85j\xc4\x85 Jaun\xc5\xb3j\xc5\xb3 konservatori\xc5\xb3 lygos konferencij\xc4\x85 (visuotin\xc4\xaf organizacijos nari\xc5\xb3 susirinkim\xc4\x85). Konferencijoje buvo priimtas JKL statutas, manifestas, veiklos programa, i\xc5\xa1rinktas pirmininkas, valdyba, prie\xc5\xbei\xc5\xabros komitetas ir revizijos komisija. JKL pirmininku tapo Ronaldas Ra\xc4\x8dinskas, valdybos pirmininku \xe2\x80\x93 Giedrius Karsokas._NEWLINE_1994 m. stiprinta organizacin\xc4\x97 strukt\xc5\xabra, kurti skyriai rajonuose. Norint \xc4\xaftraukti \xc4\xaf veikl\xc4\x85 jaunesnius nei 18 met\xc5\xb3 asmenis, baland\xc5\xbeio 15\xe2\x80\x9316 d. sukurta Jaunoji lyga. Tais pa\xc4\x8diais metais surengtos ir dvi vasaros stovyklos \xe2\x80\x93 lyderi\xc5\xb3 mokyklos._NEWLINE_1995 m. vasario 4 d. \xc4\xafvyko II-oji JKL Konferencija, kurios metu buvo patvirtintas naujas JKL statutas. Naujuoju organizacijos pirmininku buvo i\xc5\xa1rinktas Juozas Meld\xc5\xbeiukas. Konferencija pri\xc4\x97m\xc4\x97 tris rezoliucijas \xe2\x80\x9eD\xc4\x97l paramos Lietuvos gamintojams\xe2\x80\x9c, \xe2\x80\x9eD\xc4\x97l jaunimo dalyvavimo savivaldybi\xc5\xb3 taryb\xc5\xb3 rinkimuose\xe2\x80\x9c, \xe2\x80\x9eD\xc4\x97l jaunimo problem\xc5\xb3 sprendimo Lietuvoje\xe2\x80\x9c. Kovo 25 d. vykusiuose savivaldybi\xc5\xb3 taryb\xc5\xb3 rinkimuose pirm\xc4\x85 kart\xc4\x85 i\xc5\xa1rinkti Jaun\xc5\xb3j\xc5\xb3 konservatori\xc5\xb3 lygai priklaus\xc4\x99 nariai. Ukmerg\xc4\x97s meru tapo jaunasis konservatorius Sigitas \xc4\x8cirba, Taurag\xc4\x97s vicemeru \xe2\x80\x93 Darius Br\xc4\x97delis._NEWLINE_1996 m. gegu\xc5\xbe\xc4\x97s 3\xe2\x80\x938 d. Lietuvoje vyko Europos jaun\xc5\xb3j\xc5\xb3 konservatori\xc5\xb3 EYC (European Young Conservatives) susirinkimas (Vilniuje ir Palangoje) \xe2\x80\x93 tai buvo pirmasis tarptautin\xc4\x97s politin\xc4\x97s jaunimo organizacijos susirinkimas Lietuvoje. JKL buvo viena i\xc5\xa1 EYC steig\xc4\x97j\xc5\xb3 ir tais pa\xc4\x8diais metais kaip geriausia EYC nacionalin\xc4\x97 organizacija laim\xc4\x97jo buvusios Jungtin\xc4\x97s Karalyst\xc4\x97s ministr\xc4\x97s pirminink\xc4\x97s Margaret Thatcher \xc4\xafsteigt\xc4\x85 priz\xc4\x85._NEWLINE_1997 m. kovo 19 d. Billo Klintono ir Boriso Jelcino susitikimo metu Helsinkyje Jaun\xc5\xb3j\xc5\xb3 konservatori\xc5\xb3 lyga kartu su kitu pilieti\xc5\xa1kai aktyviu Lietuvos jaunimu sureng\xc4\x97 demonstracij\xc4\x85 u\xc5\xbe Lietuvos naryst\xc4\x99 NATO. T\xc5\xb3 pa\xc4\x8di\xc5\xb3 met\xc5\xb3 gegu\xc5\xbe\xc4\x97s 18 d. JKL ir student\xc5\xb3 bendrija \xe2\x80\x9eHumanitas\xe2\x80\x9c sureng\xc4\x97 koncert\xc4\x85 Vilniaus Vingio parke \xe2\x80\x9eLietuvos jaunimas u\xc5\xbe NATO\xe2\x80\x9c, o paskutiniu \xc5\xa1ios akcijos veiksmu tapo demonstracija Ispanijoje (Madride) liepos 8\xe2\x80\x939 d. NATO vir\xc5\xa1\xc5\xabni\xc5\xb3 susitikimo metu. Rugs\xc4\x97jo 27 d., konferencijos \xe2\x80\x9eLietuva \xc4\xaf Europos S\xc4\x85jung\xc4\x85\xe2\x80\x9c metu, Vilniaus rotu\xc5\xa1\xc4\x97s aik\xc5\xa1t\xc4\x97je JKL suorganizavo nedidel\xc4\x99 akcij\xc4\x85 \xe2\x80\x9eLietuvos jaunimas u\xc5\xbe Europ\xc4\x85\xe2\x80\x9c, o gruod\xc5\xbeio 12\xe2\x80\x9313 d. Liuksemburge \xc4\xafvyko dar viena JKL rengta demonstracija ES vir\xc5\xa1\xc5\xabni\xc5\xb3 susitikimo metu._NEWLINE_1998 m. gegu\xc5\xbe\xc4\x97s 21 d. JKL tapo DEMYC (Democratic Youth Community of Europe) tikr\xc4\x85ja nare. Gruod\xc5\xbeio m\xc4\x97nes\xc4\xaf JKL atstovas pirm\xc4\x85kart i\xc5\xa1rinktas \xc4\xaf tarptautin\xc4\x97s organizacijos valdymo strukt\xc5\xabr\xc4\x85 - tarptautinis sekretorius Giedrius Karsokas tapo EYC (European Young Conservatives) vicepirmininku._NEWLINE_1999 m. gruod\xc4\xaf bei 2000 m. gruod\xc4\xaf European young conservatives vicepirmininku i\xc5\xa1rinktas JKL tarptautinis sekretorius Mantvydas Juozapavi\xc4\x8dius, kuris taip pat buvo i\xc5\xa1rinktas ir Democratic Youth Community of Europe (DEMYC) vicepirmininku 1999\xe2\x80\x932001 m. bei 2001-2003 m. kadencijoms._NEWLINE_2000 m. kov\xc4\x85 vykusiose savivaldos rinkimuose JKL pirmininkas Andrius Kup\xc4\x8dinskas i\xc5\xa1rinktas \xc4\xaf Kauno miesto savivaldyb\xc4\x97s taryb\xc4\x85. Siekiant pritraukti daugiau jaunimo, tais pa\xc4\x8diais metais nuspr\xc4\x99sta Jaun\xc5\xb3j\xc5\xb3 konservatori\xc5\xb3 lyg\xc4\x85 i\xc5\xa1 politin\xc4\x97s organizacijos reorganizuoti \xc4\xaf visuomenin\xc4\x99 organizacij\xc4\x85 (\xc5\xa1iuo metu tai prilygt\xc5\xb3 asociacijos teisiniam statusui)._NEWLINE_2001 m. baland\xc5\xbeio 16 d. Vilniuje \xc4\xafvyko steigiamasis suva\xc5\xbeiavimas, kuriame Jaun\xc5\xb3j\xc5\xb3 konservatori\xc5\xb3 lyga reorganizuota \xc4\xaf visuomenin\xc4\x99 organizacija \xe2\x80\x9eLietuvos jaun\xc5\xb3j\xc5\xb3 konservatori\xc5\xb3 organizacij\xc4\x85" (VO JKL), jos pirmininku tapo Darius Jonutis. JKL tapo tarptautin\xc4\x97s organizacijos EDS (European Democrat Students) tikr\xc4\x85ja nare._NEWLINE_2003 m. rugs\xc4\x97jo 11\xe2\x80\x9314 d. Vilniuje vyko DEMYC 20-asis kongresas. JKL vicepirminink\xc4\x97 Giedr\xc4\x97 Uzdilait\xc4\x97 i\xc5\xa1rinkta DEMYC vicepirmininke 2003-2005 m. kadencijai. Prasid\xc4\x97jus Rolando Pakso prezidentavimo skandalui, Jaun\xc5\xb3j\xc5\xb3 konservatori\xc5\xb3 lyga tapo pirm\xc4\x85ja visuomenine organizacija, reikalavusia R. Pakso atsistatydinimo._NEWLINE_2005 m. lapkri\xc4\x8dio 5 d. prie JKL buvo prijungtas Lietuvos jaun\xc5\xb3j\xc5\xb3 demokrat\xc5\xb3 s\xc4\x85j\xc5\xabdis._NEWLINE_2007 m. Kauno meru tapo buv\xc4\x99s JKL pirmininkas Andrius Kup\xc4\x8dinskas._NEWLINE_2009 m. JKL organizavo tarptautin\xc4\x99 DEMYC \xc5\xbeiemos mokykl\xc4\x85 \xe2\x80\x9eLaisva Baltarusija\xe2\x80\x9c. Vilniuje \xc4\xafvykusioje JKL nari\xc5\xb3 konferencijoje buvo patvirtinti naujieji organizacijos \xc4\xafstatai bei pirmininku i\xc5\xa1rinktas Andrius Vy\xc5\xa1niauskas. K\xc4\x97dainiuose neeilin\xc4\x97s JKL nari\xc5\xb3 konferencijos metu organizacijos pirmininku i\xc5\xa1rinktas Arnoldas Pik\xc5\xbeirnis. \xc4\xae Europos Parlament\xc4\x85 i\xc5\xa1rinkta buvusi JKL pirminink\xc4\x97 Radvil\xc4\x97 Mork\xc5\xabnait\xc4\x97. JKL \xc4\xafgyvendino tuo metu vien\xc4\x85 did\xc5\xbeiausi\xc5\xb3 \xc5\xa1alyje pilieti\xc5\xa1kumo skatinimo projekt\xc5\xb3, skirt\xc5\xb3 jaunimui \xe2\x80\x93 \xe2\x80\x9ePilieti\xc5\xa1kumo mokykla 09\xe2\x80\x9c._NEWLINE_2010 m. spalio 9 d. Klaip\xc4\x97doje vykusioje JKL nari\xc5\xb3 neeilin\xc4\x97je konferencijoje Jaun\xc5\xb3j\xc5\xb3 konservatori\xc5\xb3 lygos pirmininke i\xc5\xa1rinkta Ur\xc5\xa1ul\xc4\x97 Stonkut\xc4\x97._NEWLINE_2011 m. lapkri\xc4\x8dio 12 d. Kaune vykusioje JKL nari\xc5\xb3 neeilin\xc4\x97je konferencijoje Jaun\xc5\xb3j\xc5\xb3 konservatori\xc5\xb3 lygos pirmininku i\xc5\xa1rinktas Adomas Bu\xc5\xbeinskas._NEWLINE_2013 m. lapkri\xc4\x8dio 30 d. Kaune vykusioje JKL nari\xc5\xb3 eilin\xc4\x97je konferencijoje Jaun\xc5\xb3j\xc5\xb3 konservatori\xc5\xb3 lygos pirmininke i\xc5\xa1rinkta Agn\xc4\x97 Kaniauskait\xc4\x97._NEWLINE_2015 m. spalio 24 d. Vilniuje vykusioje Lietuvos jaunimo organizacij\xc5\xb3 tarybos Asambl\xc4\x97joje \xe2\x80\x9ePilieti\xc5\xa1kumo mokykla\xe2\x80\x9c i\xc5\xa1rinkta geriausia met\xc5\xb3 iniciatyva. Gruod\xc5\xbeio 19 d. Vilniuje vykusioje JKL nari\xc5\xb3 eilin\xc4\x97je konferencijoje Jaun\xc5\xb3j\xc5\xb3 konservatori\xc5\xb3 lygos pirmininku i\xc5\xa1rinktas Teodoras \xc5\xbdukas._NEWLINE_2017 m. gruod\xc5\xbeio 16d. Kaune vykusioje JKL nari\xc5\xb3 eilin\xc4\x97je konferencijoje Jaun\xc5\xb3j\xc5\xb3 konservatori\xc5\xb3 lygos pirmininku buvo i\xc5\xa1rinktas Mantas Benkunskas.'